ส่วนที่ 1

ข้อมูลสรุป (Executive Summary)

บริษัทศรีอยุธยาประกันภัย จำกัด (มหาชน) ประกอบธุรกิจรับประกันวินาศภัยทุกประเภทได้แก่
การรับประกันอัคคีภัย ภัยทางทะเลและขนส่ง ภัยเบ็ดเตล็ด และภัยรถยนต์ บริษัทมีสาขาทั้งสิ้น 11
สาขาได้แก่ สาขาหาดใหญ่ ระยอง ภูเก็ต ขอนแก่น เชียงใหม่ นครราชสีมา นครสวรรค์ พิษณุโลก
อุบลราชธานี สุราษฎร์ธานี และนครปฐม ซึ่งเปิดให้บริการแก่ลูกค้าในส่วนภูมิภาค
และติดต่อประสานงานกับตัวแทนนายหน้าและสาขาต่างๆของธนาคารกรุงศรีอยุธยา จำกัด (มหาชน)
ทั่วประเทศให้เป็นไปโดยสะดวกและรวดเร็วยิ่งขึ้น นอกจากนี้บริษัทยังมีอีก 5
สาขาเฉพาะเพื่อบริการชดใช้ค่าสินไหมทดแทน ซึ่งเปิดบริการที่จังหวัดชลบุรี สระบุรี สุรินทร์
เชียงราย และอุดรธานี

ตลอดทั้งปี 2548 เศรษฐกิจไทยขยายตัวร้อยละ 4.5 ชะลอลงจากร้อยละ 6.2 ในปี 2547
เนื่องจากมีปัจจัยลบที่ส่งผลกระทบหลายปัจจัย อันได้แก่
สถานการณ์ราคาน้ำมันในตลาดโลกที่ยังผันผวนในระดับสูง อัตราเงินเฟ้อที่สูงขึ้นมาก
การปรับขึ้นอัตราดอกเบี้ยภายในประเทศ การแพร่ระบาดของไข้หวัดนก และปัญหาความไม่สงบใน 3
จังหวัดภาคใต้ ภาวะตลาดของธุรกิจประกันวินาศภัยในปี 2548
ยังคงมีการแข่งขันกันอย่างรุนแรงโดยเฉพาะด้านราคา แต่บริษัทยังคงยึดนโยบายรับงานที่มีคุณภาพ
อีกทั้งการให้ความสำคัญกับการพัฒนาประสิทธิภาพการให้บริการ เพื่อให้ลูกค้าได้รับบริการที่ดีที่สุด
พร้อมทั้งจัดให้มีการพัฒนาทรัพยากรบุคคลอย่างสม่ำเสมอทั้งทางด้านประกันภัย การบริหารจัดการ
และการให้บริการ
นอกจากนี้บริษัทยังให้ความสำคัญกับระบบการควบคุมภายในทั้งการควบคุมทางการเงิน
การดำเนินงาน การกำกับดูแลการปฏิบัติงาน
และบริษัทมีการจัดตั้งฝ่ายตรวจสอบภายในซึ่งทำหน้าที่ในการตรวจสอบการปฏิบัติตามระบบการควบคุมภายในที่วางไว้
รายละเอียดได้กล่าวไว้แล้วในหัวข้อเรื่องการควบคุมภายใน สำหรับการลงทุนในปี 2548
ผลตอบแทนจากการลงทุนได้รับผลกระทบจากปัจจัยลบดังกล่าวข้างต้น
การลงทุนในตลาดหุ้นถึงแม้ว่าบริษัทจดทะเบียนในตลาดหลักทรัพย์เริ่มมีผลประกอบการที่ดีขึ้น
ธนาคารพาณิชย์หลายแห่งได้ประกาศจ่ายเงินปันผลซึ่งเป็นครั้งแรกสำหรับธนาคารพาณิชย์ที่มีการจ่ายเงินปันผลหลังจากวิกฤตเศรษฐกิจในปี
2540 แต่ผลกระทบดังกล่าวก็ยังคงเป็นสิ่งที่ปกคลุมบรรยากาศการลงทุนในตลาดหุ้นไทย
ดัชนีตลาดหลักทรัพย์ฯ ณ สิ้นปี 2548 ปิดที่ 713.73 สูงขึ้นในอัตราร้อยละ 6.8 จากสิ้นปี 2547
ซึ่งดัชนีตลาดหลักทรัพย์ฯปิดที่ 668.10

ในการดำเนินธุรกิจของบริษัท มีความเสี่ยงหลายด้านที่บริษัทต้องเผชิญ อันได้แก่
ความเสี่ยงด้านการประกันภัย ความเสี่ยงด้านการเปลี่ยนแปลงมูลค่าของเงินลงทุน
ความเสี่ยงด้านเครดิต ความเสี่ยงด้านปฏิบัติการ ความเสี่ยงด้านการขาดสภาพคล่อง
และความเสี่ยงจากการพึ่งพิงลูกค้ารายใหญ่
รายละเอียดได้เปิดเผยไว้แล้วในหัวข้อเรื่องปัจจัยความเสี่ยง

ผลประกอบการของบริษัทในปี 2548 บริษัทมีเบี้ยประกันภัยรับ 1,476.57 ล้านบาท เพิ่มขึ้นจากปี
2547 ในอัตราร้อยละ 6.52 ค่าสินไหมทดแทนที่เกิดขึ้นระหว่างปีมีจำนวน 372.81 ล้านบาท
คิดเป็นอัตราการจ่ายค่าสินไหมทดแทนร้อยละ 45.55 ของเบี้ยประกันภัยที่ถือเป็นรายได้ ลดลงจากปี
2547 ซึ่งมีอัตราการจ่ายค่าสินไหมทดแทนร้อยละ 48.98 กำไรจากการรับประกันภัยมีจำนวน
287.19 ล้านบาท เพิ่มขึ้นจากปี 2547 ในอัตราร้อยละ 4.51 รายได้จากการลงทุนสุทธิในปี 2548
ซึ่งประกอบด้วยดอกเบี้ยและเงินปันผล มีจำนวน 215.15 ล้านบาท ลดลงจากปี 2547 ซึ่งมีจำนวน
243.89 ล้านบาท ลดลงจำนวน 28.74 ล้านบาทหรือคิดเป็นอัตราร้อยละ 11.78
กำไรจากการลงทุนในหลักทรัพย์ในปี 2548 มีจำนวน 28.86 ล้านบาท เพิ่มขึ้นจากปี 2547
ซึ่งมีจำนวน 24.34 ล้านบาท เพิ่มขึ้นจำนวน 4.52 ล้านบาทหรือคิดเป็นอัตราร้อยละ 18.57
นอกจากนี้ในปี 2548 บริษัทยังมีผลขาดทุนจากการด้อยค่าของเงินลงทุนในหลักทรัพย์เผื่อขายจำนวน
72.49 ล้านบาท ส่งผลให้กำไรจากการลงทุนของปี 2548 ซึ่งมีจำนวนรวมทั้งสิ้น 171.52 ล้านบาท
ลดลงจากปี 2547 ซึ่งมีจำนวน 268.23 ล้านบาท ลดลงจำนวน 96.71
ล้านบาทหรือคิดเป็นอัตราร้อยละ 36.06 ดังนั้นอัตราผลตอบแทนจากการลงทุนในปี 2548
จึงลดลงจากปี 2547 ซึ่งมีอัตราร้อยละ 4.75 เป็นอัตราร้อยละ 2.84 โดยในปี 2548
บริษัทได้รับเงินปันผลจากการลงทุนในหน่วยลงทุนของกองทุนรวมลดลงจำนวน 50.30 ล้านบาท
ทั้งนี้เนื่องมาจากภาวะตลาดหลักทรัพย์ในปี 2548 ดัชนีหลักทรัพย์ค่อนข้างผันผวนตลอดทั้งปี
ประกอบกับอัตราดอกเบี้ยที่ปรับเพิ่มขึ้นอย่างแรง ทำให้ผลประกอบการของกองทุนรวมลดลง
และไม่สามารถจ่ายเงินปันผลออกมาตามที่ได้คาดการณ์ไว้
แต่อย่างไรก็ตามเงินปันผลที่ได้รับจากการลงทุนในหุ้นสามัญของปี 2548 เพิ่มขึ้นจากปี 2547 จำนวน
22.21 ล้านบาท

ในปี 2548 บริษัทมีกำไรก่อนหักภาษีเงินได้รวมทั้งสิ้น 225.12 ล้านบาท
และเมื่อหักภาษีเงินได้นิติบุคคลจำนวน 10.99 ล้านบาท บริษัทมีกำไรสุทธิ 214.13 ล้านบาท
ลดลงจากปี 2547 จำนวน 80.53 ล้านบาทหรือคิดเป็นร้อยละ 27.33
เนื่องมาจากรายได้จากการลงทุนทั้งหมดลดลงจากปีก่อนคิดเป็นร้อยละ 36.06
ในขณะที่กำไรจากการรับประกันภัยเพิ่มขึ้นจากปีก่อนคิดเป็นร้อยละ 4.51 สำหรับกำไรต่อหุ้นปี 2548
มีจำนวน 0.86 บาท ลดลง 0.32 บาทต่อหุ้นจากปี 2547 ซึ่งมีกำไรต่อหุ้น 1.18 บาท
ส่งผลให้บริษัทมีอัตราผลตอบแทนผู้ถือหุ้นร้อยละ 4.03 ในปี 2548 ลดลงจากปี 2547
ซึ่งมีอัตราร้อยละ 5.65

นอกจากนี้ในปี 2548 บริษัทได้เปลี่ยนแปลงนโยบายการบัญชีเกี่ยวกับภาษีเงินได้
จากเดิมบันทึกตามเกณฑ์คงค้างซึ่งคำนวณจากกำไรสุทธิเพื่อเสียภาษีประจำปี
มาเป็นการถือปฏิบัติตามมาตรฐานการบัญชีไทยฉบับที่ 56 เรื่อง การบัญชีเกี่ยวกับภาษีเงินได้
ซึ่งค่าใช้จ่ายภาษีเงินได้คำนวณจากกำไรทางภาษีเงินได้คูณด้วยอัตราภาษีเงินได้ตามกฎหมายตามที่ประกาศใช้
ณ วันที่ในงบดุล
และปรับปรุงด้วยผลกระทบที่เกิดจากการบันทึกบัญชีตามวิธีการบัญชีภาษีเงินได้รอการตัดบัญชี
ทำให้บริษัทต้องปรับย้อนหลังงบการเงินปี 2547
ที่นำมาเปรียบเทียบเสมือนว่าบริษัทได้ถือปฏิบัติตามนโยบายการบัญชีใหม่เกี่ยวกับภาษีเงินได้รอการตัดบัญชีมาโดยตลอด

ณ สิ้นปี 2548 บริษัทมีสินทรัพย์รวม 6,656.41 ล้านบาท และส่วนของผู้ถือหุ้น 5,477.54 ล้านบาท
โดยมีทุนจดทะเบียน 500 ล้านบาทและทุนที่ออกและชำระแล้ว 250 ล้านบาท มูลค่าหุ้นที่ตราไว้หุ้นละ
1 บาท

บริษัทศรีอยุธยาประกันภัย จำกัด(มหาชน)
มีนโยบายในการดำเนินธุรกิจที่เน้นการเจริญเติบโตอย่างมีคุณภาพควบคู่กับความมั่นคงของบริษัท
ตลอดระยะเวลา 55 ปีที่ผ่านมา
บริษัทได้เติบโตอย่างมั่นคงโดยยังคงรักษาไว้ซึ่งปรัชญาในการประกอบธุรกิจด้วยความระมัดระวังเพื่อความมั่นคงและเน้นประสิทธิภาพการให้บริการแก่ลูกค้าโดยยึดหลักความซื่อสัตย์สุจริต
ยุติธรรมและจริงใจ ซึ่งบริษัทได้ยึดถือมาโดยตลอด
ดังจะเห็นได้จากการที่บริษัทได้รับรางวัลบริษัทประกันภัยที่มีการบริหารงานดีเด่นประจำปี 2548
อันดับ 2 ซึ่งรางวัลดังกล่าวนี้เป็นรางวัลที่ทางกรมการประกันภัย กระทรวงพาณิชย์
ได้ดำเนินการคัดเลือกบริษัทประกันภัยที่มีประสิทธิภาพการบริหารงานดีเด่นจากบริษัทประกันภัยทั้งอุตสาหกรรม
โดยปี 2548 นี้นับเป็นปีที่ 3 ที่บริษัทได้รับรางวัลดังกล่าวติดต่อกันมา